b'\n_START_ARTICLE_\nSistematika\n_START_PARAGRAPH_\nBiolo\xc5\xa1ka sistematika pomeni preu\xc4\x8devanje raznolikosti \xc5\xbeivljenja v sedanjosti in preteklosti ter razmerij med \xc5\xbeivimi bitji skozi \xc4\x8das. Z drugimi besedami, sistematika posku\xc5\xa1a razumeti evolucijsko zgodovino \xc5\xbeivljenja na Zemlji._NEWLINE_Izraz\xc2\xa0\xc2\xbbsistematika\xc2\xab\xc2\xa0se v\xc4\x8dasih uporablja kot sopomenka\xc2\xa0\xc2\xbbtaksonomije\xc2\xab\xc2\xa0in ga tudi napa\xc4\x8dno zamenjujejo z\xc2\xa0\xc2\xbbznanstveno klasifikacijo\xc2\xab. V resnici pa se taksonomija ukvarja z opisovanjem, razpoznavanjem, razvr\xc5\xa1\xc4\x8danjem in poimenovanjem organizmov,\xc2\xa0\xc2\xbbklasifikacija\xc2\xab\xc2\xa0pa se osredoto\xc4\x8da na uvr\xc5\xa1\xc4\x8danje organizmov v skupine, ki ka\xc5\xbeejo na njihova razmerja do drugih organizmov. Vse te biolo\xc5\xa1ke discipline se lahko ukvarjajo z \xc5\xbeive\xc4\x8dimi ali \xc5\xbee izumrlimi organizmi. Vendar pa se sistematika ukvarja posebej z razmerji skozi \xc4\x8das, zato se mo\xc4\x8dno opira na fosilne ostanke._NEWLINE_Sistematika kot glavno orodje pri razumevanju organizmov uporablja taksonomijo, saj ni o razmerjih organizma do drugih \xc5\xbeivih bitij brez ustreznega preu\xc4\x8devanja in zadosti natan\xc4\x8dnega opisa za ustrezno identifikacijo in klasifikacijo re\xc4\x8di ni\xc4\x8desar. Znanstvena klasifikacija je pripomo\xc4\x8dek pri zapisovanju in sporazumevanju med znanstveniki in laiki. Sistematik, znanstvenik, ki se je specializiral v sistematiki, mora zato znati uporabljati obstoje\xc4\x8de klasifikacijske sisteme oziroma jih vsaj dovolj dobro poznati, da lahko upravi\xc4\x8di, zakaj jih ne uporablja._NEWLINE_Feneti\xc4\x8dna sistematika preu\xc4\x8duje raznolikost \xc5\xbeivih bitij skozi \xc4\x8das z uporabo morfologije in fiziologije; filogenetska sistematika ali kladistika pa se pri razvr\xc5\xa1\xc4\x8danju razli\xc4\x8dnih organizmov in njihovih razmerij skozi \xc4\x8das poslu\xc5\xbeuje apomorfij oziroma evolucijsko novih zna\xc4\x8dilnosti. Sistematika se danes v veliki meri razvija z ob\xc5\xa1irno uporabo molekularne genetike in ra\xc4\x8dunalni\xc5\xa1kih programov._NEWLINE_Sistematika je osnova biologije, saj je poznavanje razmerja med organizmom in drugimi \xc5\xbeivimi bitji temelj za vsakr\xc5\xa1no preu\xc4\x8devanje organizmov. Ker posku\xc5\xa1a razlo\xc5\xbeiti raznolikost \xc5\xbeivih bitij, je pomembna tudi za pravilen pristop k ohranjanju biodiverzitete. Tako si lahko npr. z raziskavo genetske raznolikosti med razli\xc4\x8dimi taksoni rastlin ali \xc5\xbeivali pomagamo pri dodeljevanju omejenih sredstev za za\xc5\xa1\xc4\x8dito in ohranitev ogro\xc5\xbeenih vrst.'